b'\n_START_ARTICLE_\nPertti M\xc3\xa4kel\xc3\xa4\n_START_PARAGRAPH_\nPertti Tapani M\xc3\xa4kel\xc3\xa4 (s. 1. hein\xc3\xa4kuuta 1954) on suomalainen oopperalaulaja, \xc3\xa4\xc3\xa4nialaltaan tenori._NEWLINE_M\xc3\xa4kel\xc3\xa4 syntyi Lahdessa ja opiskeli Sibelius-Akatemiassa. H\xc3\xa4n suoritti kanttori-urkurin tutkinnon (1976), laulunopettajan tutkinnon (1978) ja lauludiplomin prof. Matti Lehtisen johdolla (1979)._NEWLINE_M\xc3\xa4kel\xc3\xa4 on tulkinnut monipuolisesti rooleja sek\xc3\xa4 kotimaisissa ett\xc3\xa4 ulkomaisissa oopperoissa. H\xc3\xa4n sai kiinnityksen Kansallisoopperan solistikuntaan vuonna 1988 ja on vieraillut muun muassa Savonlinnan oopperajuhlilla. Levytyksien joukossa on mm. Saltun rooli Leevi Madetojan Pohjalaisissa.'